liberté ? Cruelle Amie, luy dit elle, ne me pressez pas tant je vous en conjure : & ne me forcez pas de vous dire ce que je n’oserois penser sans rougir. Contentez vous que je vous assure seulement, que l’amour & la haine sont deux passions tiranniques, qui se moquent souvent de la raison & de la prudence : & tout ce que je puis vous dire, c’est que je ne combatray point l’aversion que j’ay pour Philocles, parce qu’elle ne me peut causer aucun malheur, & que je combatray l’inclination que j’ay pour Antigene, parce qu’elle pourroit m’estre nuisible. Voila comme cette conversation se passa, que je ne sçeus que long temps depuis :

cependant nous estions tous les jours chez la Princesse, où toutes les Dames se rendoient : mais entre les autres, Stesilée qui estoit sans doute une fort belle Personne, y estoit tres assiduë. Cette fille avoit de l’esprit, mais un esprit jaloux & envieux, qui eust voulu qu’elle eust esté seule belle en toute la Terre. Neantmoins j’avois le cœur si remply de Philiste, que je ne m’apercevois pas des choses les plus visibles ; de sorte que sans sçavoir que cette fille ne pouvoit souffrir la gloire de sa Rivale en beauté, je luy parlois quelquesfois. Comme elle est adroite & spirituelle, voulant m’oster à Philiste, ou du moins faire croire au monde qu’elle m’avoit effectivement assujetti ; elle commença à me faire la guerre de ma passion. En suitte à me pleindre ; à blasmer l’incivilité de Philiste pour moy, & son indulgence pour Antigene. Enfin elle conduisit la chose avec tant d’art, que sa conversation me devint agreable, & necessaire pour me consoler. Je luy découvris alors le fonds de mon cœur : je luy montray toutes mes foiblesses : je la conjuray de me donner part à son amitié : je luy demanday
<references/>
Scudéry - Artamène ou le Grand Cyrus, troisième partie, 1654.djvu/182